3834 Waarheid en waarsêers - Forum 2.0 - jimileroux.com
3834 Waarheid en waarsêers
Posted by Jimi le Roux on September 26, 2018 at 8:45am in Padlangs oordenkings
Daar mag nie 'n besweerder by jou wees nie en ook nie 'n towenaar of iemand wat voortekens lees of 'n goëlaar of 'n slangbesweerder of iemand wat geeste om inligting vra en dooies raadpleeg nie. Die Here het 'n afsku van elkeen wat hierdie soort ding doen. Deut 18:10b-12a NAV
Ons het gesê dat die terrein van die Bose vir ons verbode is. Dit behels alles wat bekend staan as die “okkulte”. In Deuteronomium 18:10-12 word vir ons uitgespel wat dit behels en sien ons dat daar drie vorms van die okkulte bestaan:
alle waarsêery – pogings om die toekoms te voorspel of geheime inligting te kry
alle towery en goëlery – pogings om ‘n uitkoms te bewerk deur spreuke of magie
alle mediumisme – pogings om met dooies of geeste kontak te maak
Ons sal hierna terugkeer, maar oor waarsêery die volgende: volksgelowe soos teekoppies lees (of handpalms) is vir Christene verkeerd. Waarom die toekoms by die duiwel probeer uitvind? Daarmee saam gaan “sterre voorspel”, Tarotkaarte, kristalbal lees – alle fortuinvertellery. Oor waterwiggelary en sekere “alternatiewe” diagnoseringspraktyke moet ons ook twyfel. Dis nie maar net ‘n speletjie nie! Nee, vind jou waarheid by God, vertrou jou toekoms aan die Here toe!
Hemelse Vader, U hou die toekoms in u hand. Ek vertrou U daarmee. Bewaar my van alles wat verkeerd is! Amen.
Vermy alle waarsêery radikaal!